b'\n_START_ARTICLE_\nKrmelj\n_START_SECTION_\nZgodovina kraja\n_START_PARAGRAPH_\nDolgo je bilo to podro\xc4\x8dje redko naseljeno in prvotno so bile v virih omenjane le \xc5\xa1tiri kmetije in opekarna mokrono\xc5\xa1kega gra\xc5\xa1\xc4\x8daka. Naselje je imelo ledinsko ime \xc2\xbbNa Moravi\xc2\xab, \xc5\xa1ele kasneje se uveljavi ime Krmelj, verjetno po kmetu in mlinarju Krmelju, ki je imel svojo posest in mlin ob mostu \xc4\x8dez reko Hinjo. Most, ki \xc5\xa1e vedno kljubuje \xc4\x8dasu, je bil del pomembne prometne poti, po kateri so vozili razli\xc4\x8dno blago furmani, ki so jim rekli \xc2\xbbtriestinarji\xc2\xab, ker so po blago odhajali v takrat zelo oddaljeni Trst. _NEWLINE_Z odkritji nahajali\xc5\xa1\xc4\x8d rjavega premoga in kvalitetne gline, je \xc5\xbeivljenje v tej dolini pri\xc4\x8delo hitreje utripati. Ob premogovniku je bila zgrajena cinkarna, v katero so rudo vozili celo iz Koro\xc5\xa1ke. Ko je bila leta 1908 do Krmelja zgrajena \xc5\xbeelezni\xc5\xa1ka proga in leta 1938 \xc5\xbeelezni\xc5\xa1ka povezava do Sevnice, je premogovnik bolj pridobil na pomenu. Premogovnik je deloval do leta 1962, ko so ga zaradi iz\xc4\x8drpanosti in uvajanja novih energetskih virov zaprli. _NEWLINE_Na rudarsko preteklost Krmelja \xc5\xa1e danes spominja podoba pokrajine s svojimi zna\xc4\x8dilnimi udorinami in \xc5\xa1tevilnimi objekti, ljudje pa vedo povedati, da se tod potika duh jamskega \xc5\xa1krata ali Knapca, kot mu pravijo pogovorno. Sicer pa o rudarski preteklosti kraja poro\xc4\x8data tudi naselje Barbara na vzhodni strani Krmelja ter osrednje gosti\xc5\xa1\xc4\x8de Barbara (kjer je gosti\xc5\xa1\xc4\x8de \xc5\xbee dolga leta), ki oba nosita ime svete Barbare, ki goduje v decembru in je med drugim tudi zavetnica ter pripro\xc5\xa1njica rudarjev. Gra\xc5\xa1\xc4\x8dinsko poslopje \xc5\xa1e danes pri\xc4\x8da (gra\xc5\xa1\xc4\x8dina imenujejo ljudje ve\xc4\x8djo zgradbo precej svojevrstnega tipa, ki spominja na manj\xc5\xa1i grad) o mo\xc4\x8di in bogastvu nekdanjega lastnika rudnika Jakila, spodnje prostore stavbe so v zadnjem \xc4\x8dasu spremenili v izgnanski muzej.'